REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/264-13

1. oktobar 2013. godine

B e o g r a d

Z A P I S N I K

25. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 1. JULA 2013. GODINE

 Sednica je počela u 14,15 časova.

 Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Nebojša Berić, Ivan Jovanović, Saša Maksimović, Slavica Savić, Velimir Stanojević i Petar Škundrić.

 Sednici su prisustvovali zamenici članova Odbora: Ivana Dinić (zamenik člana Odbora Zorana Anđelkovića), Irena Vujović (zamenik člana Odbora Dragomira Karića) i Mujo Muković (zamenik člana Odbora Zorana Pralice).

 Sednici nisu prisustvovali članovi Odbora: Zoran Anđelković, Vladimir Ilić, Branka Karavidić, Zoran Pralica, Dragomir J. Karić, Dušan Petrović, Boško Ristić, Nenad Popović, Radojko Obradović i Kenan Hajdarević.

 Sednici je, na poziv predsednika, prisustvovala Dragana Ratković, šef Odseka u Sektoru za međunarodnu saradnju Ministarstva finansija i privrede.

 Na predlog predsednika, Odbor je većinom glasova utvrdio sledeći

D n e v n i r e d

 1. Razmatranje Predloga zakona o potvrđivanju Aneksa br. 1 Sporazuma o ekonomskoj i tehničkoj saradnji u oblasti infrastrukture između Vlade Republike Srbije i Vlade Narodne Republike Kine, koji je podnela Vlada (broj 336-2402/13 od 18. juna 2013. godine);

 2. Razno.

 Prva tačka dnevnog reda - **Razmatranje Predloga zakona o potvrđivanju Aneksa br. 1 Sporazuma o ekonomskoj i tehničkoj saradnji u oblasti infrastrukture između Vlade Republike Srbije i Vlade Narodne Republike Kine**

 Odbor je razmatrao Predlog zakona o potvrđivanju Aneksa br. 1 Sporazuma o ekonomskoj i tehničkoj saradnji u oblasti infrastrukture između Vlade Republike Srbije i Vlade Narodne Republike Kine i podneo Izveštaj Narodnoj skupštini.

 U uvodnim napomenama, predstavnik Ministarstva finansija i privrede, istakao je da je Aneks br. 1 Sporazuma o ekonomskoj i tehničkoj saradnji u oblasti infrastrukture između Vlade Republike Srbije i Vlade Narodne Republike Kine potpisan 8. maja 2012. godine kada su već započeli predsednički i parlamentarni izbori, tako da nije mogao da bude predložen u tom sazivu Vlade, a ni ratifikovan od strane Narodne skupštine. U okviru sprovođenja Sporazuma zaključen je Ugovor o izgradnji mosta Zemun-Borča sa pripadajućim saobraćajnicama između Republike Srbije – Ministarstvo za nacionalni investicioni plan i kineske kompanije. Izgradnja mosta Zemun-Borča se još uvek realizuje i aneksom se primenjuje na osnovu klauzule o privremenoj primeni. Zaključkom Vlade usvojen je tekst Ugovora o izmenama Izvođačkog ugovora, kojim je ulogu naručioca umesto Ministarstva za nacionalni investicioni plan, koje je prestalo da postoji, preuzelo tadašnje Ministarstvo finansija. Još jedna izmena odnosi se na uvođenje carinskih i poreskih olakšica na promet dobara i usluga, kao i uvoz dobara koji se vrši u okviru sprovođenja projekta izgradnje mosta Zemun-Borča. U okviru Sporazuma realizovaće se još tri nova projekta, dva iz oblasti saobraćaja i infrastrukture, a jedan iz oblasti energetike. Potrebno je zaključiti i Aneks br. 2 Sporazuma u kome će se Ministarstvo saobraćaja pojaviti u ulozi naručioca, a svi projekti iz oblasti infrastrukture biće oslobođeni plaćanja carina i poreza na dodatu vrednost. Potrebno je izvršiti ratifikaciju Aneksa br. 1 Sporazuma, usaglasiti sa drugom stranom ugovornicom i onda pristupiti zaključivanju Aneksa br. 2 Sporazuma.

 U diskusiji je postavljeno pitanje zašto je diskriminisana energetska infrastruktura u odnosu na putnu infrastrukturu kada se radi o oslobađanju od carine i poreza na dodatu vrednost. Izneto je mišljenje da ne postoji ni jedan razlog za različit pristup i da po sličnim ili istim uslovima treba da se realizuju svi infrastrukturni projekti.

 Povodom diskusije, predstavnik Ministarstva finansija i privrede je naglasio da je projekte iz oblasti putne infrastrukture radila kineska kompanija, a projekte iz oblasti energetike članovi Konzorcijuma, kineska kompanija i Teko Kostolac, pa je bilo neprihvatljivo osloboditi poreza na dodatu vrednost javno preduzeće, koje je rezident i koje treba da plaća poreze na dodatu vrednost.

 U diskusiji su učestvovali Petar Škundrić i Dragana Ratković.

 Odbor je odlučio većinom glasova da predloži Narodnoj skupštini da prihvati Predlog zakona o potvrđivanju Aneksa br. 1 Sporazuma o ekonomskoj i tehničkoj saradnji u oblasti infrastrukture između Vlade Republike Srbije i Vlade Narodne Republike Kine.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Druga tačka dnevnog reda – **Razno**

 Na predlog predsednika, Odbor je prihvatio u načelu da se održe javna slušanja na temu: „Energetska efikasnost kao pokretač razvoja privrede Republike Srbije“, u saradnji sa Beogradskim fondom za političku izuzetnost, i na temu: „Izazovi privrede sa aspekta poslodavaca Srbije“, na osnovu inicijative Unije poslodavaca Srbije.

 Sednica je zaključena u 14,30 časova.

 Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Dušan Lazić dr Aleksandra Tomić